รอภาครัฐควบคุมโควิด-19 ให้คลี่คลาย พร้อมเดินหน้ามาตรการกระตุ้นท่องเที่ยวเต็มที่
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า หลังจากเกิดการแพร่ระบาดของโรคโควิด-19 ระลอก 2 และระลอก 3 ขึ้นในปัจจุบัน ซึ่งยังไม่สามารถควบคุมการแพร่ระบาดได้นั้น กระทรวงการท่องเที่ยวและกีฬา ได้ออกมาปรับลดเป้าหมายรายได้รวมและจำนวนนักท่องเที่ยว ทั้งตลาดต่างชาติและตลาดไทยเที่ยวไทยลง ล่าสุด ททท. อยู่ระหว่างติดตามสถานการณ์การแพร่ระบาดอย่างใกล้ชิด เนื่องจากยังไม่มีความชัดเจนว่าเชื้อไวรัสจะสามารถคลายตัวหรือจบลงในช่วงใด แต่จากการหารือร่วมกับนายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา ยังมีนโยบายขับเคลื่อนภาคการท่องเที่ยวไทยตามแผนงานที่วางไว้ โดยเฉพาะการกระตุ้นการท่องเที่ยวในประเทศ แต่เพราะการแพร่ระบาดยังไม่จบ การทำงานตอนนี้จึงต้องเน้นไปที่การประเมินสถานการณ์ก่อนเป็นหลัก โดยหลังจากโรคโควิด-19 คลายตัวลง และเริ่มเห็นแนวโน้มจบลงได้อย่างชัดเจน ททท. จะเริ่มต้นดำเนินการตามแผนกระตุ้นตลาดใหม่อีกครั้ง ผ่านการใช้งบกระตุ้นเศรษฐกิจของรัฐบาล ในส่วนของภาคการท่องเที่ยว ที่ต้องเร่งรัดให้ออกเร็วมากที่สุด ซึ่งเป็นงบประมาณที่จะใช้ในโครงการเราเที่ยวด้วยกัน เฟส 3 และทัวร์เที่ยวไทยผู้ว่าการการท่องเที่ยวแห่งประเทศไทย (ททท.) กล่าวด้วยว่า ในส่วนของความพร้อมดำเนินโครงการเราเที่ยวด้วยกัน เฟส 3 กำหนดเปิดให้ลงทะเบียนผ่านเว็บไซต์ www.เราเที่ยวด้วยกัน.com ในวันที่ 17 พฤษภาคม 2564 ส่วนโครงการทัวร์เที่ยวไทย กำหนดเปิดให้ประชาชนลงทะเบียนวันที่ 27 พฤษภาคม 2564 ส่วนผู้ประกอบการทัวร์นำเที่ยวที่ต้องการเข้าร่วมโครงการ คาดว่าจะสามารถเปิดให้ลงทะเบียนได้ในเร็วๆ นี้ แต่ยังต้องดูความพร้อมของระบบเพิ่มเติม อย่างไรก็ตาม ยืนยันว่าทั้ง 2 โครงการจะเร่งดำเนินการให้เกิดขึ้นตามกำหนดที่วางไว้ เพื่อให้เกิดรายได้จากการท่องเที่ยวเพิ่มขึ้น ซึ่งจะช่วยหมุนเวียนเม็ดเงินในระบบเศรษฐกิจเพิ่มเติมด้วยสำหรับตลาดนักท่องเที่ยวต่างประเทศ ยังกำหนดเปิดประเทศแบบไม่กักตัวในวันที่ 1 กรกฎาคมนี้ ที่จะนำร่องในจังหวัดภูเก็ต ผ่านรูปแบบโมเดลแซนด์บ๊อกซ์ ซึ่งพยายามผลักดันให้เกิดขึ้นตามไทม์ไลน์ที่กำหนดไว้ เพราะยังเหลือเวลาเตรียมความพร้อมอีกหลายเดือน โดยเฉพาะการจัดหาวัคซีนต้านไวรัสและเร่งกระจายฉีดให้กับคนในพื้นที่ในสัดส่วนไม่น้อยกว่าร้อยละ 70 ซึ่งจะสามารถสร้างภูมิคุ้มกันหมู่ได้ ในส่วนกรณีการเข้ามาของนักท่องเที่ยวชาวอินเดียนั้น ความจริงสามารถเข้ามาได้ตามปกติ ผ่านวีซ่าท่องเที่ยว (ทีอาร์) หรือวีซ่านักท่องเที่ยว ประเภทพิเศษ (เอสทีวี) เนื่องจากอินเดียไม่ได้มีการกำหนดให้ต้องกักตัวเมื่อเดินทางออกนอกประเทศ ทำให้พลเมืองอินเดียสามารถเดินทางไปต่างประเทศได้ตามปกติแต่จากข้อมูลทราบว่า สถานทูตอินเดียระงับการออกหนังสือรับรองสถานภาพการพำนัก (ซีโออี) แล้ว เพื่อความปลอดภัยของประชาชนในประเทศเป็นหลัก